Vnsen vruntlicken grote myt vormoghe alles guden stedes vnd altyd to vorn. Ersamen vorsichtigen leyuen heren vnd guden vrundes, wy dancken juwer vorsinnicheyt altyd gherne vor dat antword, gy vns schreuen wppe den rocghen wy vmme schreuen in den herueste etc. Als juwe ersame vorsinnicheyt dan screff, ed solde wesen vorboden juwer ersamen vorsichticheit myt vorderen jnhoelde juwes breues, so wy wal hebn vntfangen vnde gutlicken vorstan; warvmme, ersamen leiuen heren vnd vorsichtigen guden frunden, js noch vnse hoechlicke bogher to juwer vorsichticheit, gy vns willen vnsetten myt xl eder l last rocghen vor vnse reyde penninge; kan juwe ersame vorsichticheit vnderkomen vnde voruaren, dat vnse borger den rocgen anders war schepen den to Abo, wy borgermester vnd rad der stad Abo willen dar to antworen to rechte, war des juwer ersamen vorsichticheit gud dencket. Ersamen vnd vorsichtigen leiuen heren vnd bisunderen guden vrundes, dyt is vnse vruntlicke bede to jw, gy vns willen nw vntsetten myt sodanne bode vnd scriuelse wy to juwer ersamen vorsichticheit hebn; vorschulden wy altyd in gelicken vnd meren zaken, kent Got, de juwe ersamen vnd vorsichtigen leyffde to langen zaligen tyden in synnem denste mote sparen. Gescreuen to Abo des naesten donredagx na deme sondage Quasimodogeniti anno Domini mcccclxxxiij. Borghermestere vnd radmanne der stad Abo. Adress: Den ersamen vnd vorsichtigen mans borgermesteren vnd radmanne der stad Danseke, vnsen getruwen vnd bisunderen guden frunden, vruntliken geschreuen.